Nevjerojatna je domišljatost kriminalaca, koje ni situacija uzrokovana koronavirusom ne zaustavlja u činjenju kaznenih djela. Potvrda za to dolazi iz naše najistočnije županije, gdje su policijski službenici PU vukovarsko-srijemske u subotu poslijepodne zaplijenili 80 kg ilegalnog duhana kojeg su kriminalci švercali uz pomoć nepoznate letjelice. Policija je, naime, tijekom nadzora provođenja mjera zabrane napuštanja prebivališta, uočila i pratila kruženje nepoznate letjelice u zraku nad Gradištem.

„Naši službenici istodobno su vješto uočili i osobni automobil marke „Mercedes“ vinkovačkih registracijskih oznaka koji je očito izbjegavao njihovu kontrolu. Tragajući za sumnjivim vozačem „Mercedesa“, policijski službenici su zaustavili automobil i vozača, 45-godišnjaka iz Vođinaca, u Ulici Matije Gupca u Gradištu. Prilikom pregleda automobila, pronađeno je osam PVC vreća duhana bez nadzornih markica Ministarstva financija RH, ukupne težine 79,25 kg. 45-godišnjak je odmah uhićen i priveden na kriminalističko istraživanje, vodeći računa o primjeni mjera zaštite od prijenosa virusa COVID-19,“ izvijestili su iz PU vukovarsko-srijemske.

Kriminalističkim istraživanjem utvrđena je sumnja kako se 45-godišnjak 28. ožujka oko 18 sati dovezao Mercedesom u industrijsku zonu u Gradištu, te u prtljažnik automobila smjestio spomenutih osam vreća duhana, koje su, po prethodnom dogovoru, na označeno mjesto izbačene iz nepoznate letjelice. Potom se 45-godišnjak automobilom udaljio iz industrijske zone u smjeru Gradišta gdje su ga zaustavili policijski službenici. Jedinica za upravljanje zračnim prostorom Republike Hrvatske evidentirala je 28. ožujka u 17,25 sati neovlašten ulazak nepoznate letjelice u zračni prostor Republike Hrvatske iz smjera Bosne i Hercegovine, gdje je letjelica i izašla u 18,05 sati. O vrsti letjelice iz policije se nisu izjasnili, a možemo pretpostaviti da je riječ o nekoj modelu ultralakog aviona.